Ditsem Nuus - Internasionale Moedertaaldag 2018
Internasionale Moedertaaldag word jaarliks op 21 Februarie gevier en daaroor sê die ATKV in 'n mediaverklaring: “Baie ouers dink dat Engels die toekoms vir hul kinders is en dat hulle in Engels moet skoolgaan om dit goed te leer praat. Die maklikste manier om Engels baas te raak is deur in jou moedertaal onderrig te word. Moedertaalonderrig is die eintlike sleutel tot sukses in die internasionale mark.
“Die ATKV glo dat moedertaalonderrig ’n sleutelfaktor in sukses is. Moedertaalonderrig lei na beter kognitiewe ontwikkeling en verbeterde taalvaardigheid in ’n tweede taal. Kinders wat in hul moedertaal skoolgaan, kan makliker ander tale aanleer en sal selfs beter presteer in ander vakke soos wiskunde en wetenskap. Moedertaalonderrig maak dus nie net deure oop nie, maar wêrelde.
“Met die oog op Internasionale Moedertaaldag wil die ATKV dus weet: Hoe sal jou wêreld sonder Afrikaans lyk? Gebruik #MyTaal en #MySukses en skryf ’n kort sin of slagspreuk op een van ons sosiale mediaplatforms en jy kan een van drie #MyTaal-pryse wen: 1ste plek: R500 kontantprys, boekpryse ter waarde van R350 en ’n #MyTaal-geskenkpak / 2de plek: R300 kontantprys, boekpryse ter waarde van R250 en ’n #MyTaal-geskenkpak / 3de plek: R200 kontantprys, boekpryse ter waarde van R150 en ’n #MyTaal-geskenkpak.
Gelees 1869 keer
Laaste verandering op Woensdag, 21 Februarie 2018 08:39